Enorme daling in brandstofpryse verwagArgieffoto Brandstofpryse gaan einde van die maand ’n enorme daling toon. Volgens die Outomobiel-Assosiasie (AA) kan 95-oktaan-brandstof met sowat R2,18 per liter daal en 93-oktaan-brandstof met R2,05 per liter. Diesel sal na verwagting met sowat R1,65 per liter daal en paraffien met R1,98 per liter. Die dalings moet egter gesien word in die lig van die 25c-styging in die brandstofheffing wat in April in werking tree. Die verhoging in die heffing behels 16c vir die algemene brandstofheffing en 9c vir die padongelukkefondsheffing. Wanneer die heffing met die vooruitskatting in ag geneem word, is die voorspelling dat 95-oktaan-brandstof met R1,93 per liter sal daal en 93-oktaan-brandstof met R1,80 per liter. Diesel sal dan met R1,30 per liter daal en paraffien met R1,39. Die skerp daling in brandstofpryse word beskou as die grootste nog. “Die laaste keer dat die olieprys so skielik gedaal het, was tydens die Golfoorlog bykans 30 jaar gelede. Die daling is wel goeie nuus vir Suid-Afrikaners,” het die AA in ’n verklaring gesê. “Ongelukkig vind hierdie enorme daling plaas op ’n tydstip waar motoriste ingeperk is, maar ons sal hulle daaraan herinner dat hulle steeds ingevolge die afsonderingsregulasies toegelaat word om hul voertuie te vul.” Die skerp daling bring veral verligting vir vervoermaatskappye en so ook die ekonomie, wat in dié tyd veral swaartrek. Te midde van die dalings, duur die olie-oorlog tussen Saoedi-Arabië en Rusland egter onverpoos voort. Die vraag na olie word verder onderdruk namate finansiële markte tuimel weens die Covid-19-pandemie. Die AA het ook aangekondig dat hy gratis batterynoodhulpdiens aan gesondheidspraktisyns tydens die afsonderingstydperk sal verleen. “Dit is van kritieke belang dat dokters en verpleegsters by pasiënte kan uitkom en nie deur iets soos ’n motorbattery gekeer sal word nie.” AA versoek sy lede wat nooddienste benodig, om van hul gratis selfoontoepassing gebruik te maak eerder as om die oproepsentrum te kontak. Die AA doen ook ’n beroep op motoriste om aan die afsonderingsregulasies te voldoen en alle verkeerswette nakom. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.